Tómas A. Tómasson er stofnandi Hamborgarabúllu Tómasar . Veitingamaðurinn Tómas A. Tómasson , stofnandi Hamborgarabúllu Tómasar , og þar áður Tomma-borgara , og rekstrarstjóri Hard Rock Café á Íslandi , hélt tónleika í Iðnó á dögunum . Hann segist þurfa að finna sér eitthvað að gera eftir að hann hætti að vinna fyrst hann var ekki kosinn í stjórn Icelandair á sínum tíma eins og hann sóttist eftir . „ Þeir voru með svona uppákomur , alls konar skrýtna hluti , þar sem Gígja Jónsdóttir fékk til dæmis það hlutverk að setja saman pönkhljómsveit heldri borgara eins og hún kallaði það , sem þýðir náttúrulega eldri borgarar . Við vorum frá því að vera 65 ára upp í áttrætt , “ sagði Tómas í samtali við Viðskiptablaðið , en hann segir dóttur sína og eina vinkonu hafa sagt sér frá þessu . „ Þær höfðu séð þetta einhvers staðar , þetta var bara mjög skemmtilegt , ég spilaði á trommur . Við kunnum svo sem ekki mikið á hljóðfæri , einhver kunni 9 grip og ég átti trommur þegar ég var 16 ára . En við létum bara vaða , pönk er svo frjálst að maður þarf ekki að kunna of mikið til þess að geta spilað það . “ Á laugardaginn klukkan 19:15 voru svo haldnir tónleikar með afrakstrinum af starfi hópsins , sem Tómas segir hafa gengið ágætlega . „ Það komu alla vega vinir og vandamenn , kannski svona 60 til 80 manns , ekki mikið meira , en það var góð stemmning , við spiluðum í alveg 20 mínútur . Við höfðum samið sex lög og svo bara bulluðum við eitthvað á milli , “ segir Tómas kíminn sem var spurður hvort hann hygðist halda áfram með tónlistarferilinn . „ Það gæti vel verið , eitthvað verður maður að gera þegar maður er hættur að vinna . “ Í því samhengi var Tómas spurður hvort hann sæi fyrir sér að reyna frekar fyrir sér með að komast í stjórnir félaga en eins og Viðskiptablaðið sagði frá í mars árið 2017 hafi hann ekki erindi sem erfiði þegar hann bauð sig fram í stjórn Icelandair . „ Ég var nú feginn að ég var ekki kosinn þangað , ég hefði ekki haft neitt að segja í þessu árferði sem er búið að vera síðan þá , “ segir Tómas sem neitar því að hafa frekari áætlanir um framboð í stjórnir , en á sínum tíma nefndi hann að hann vildi taka til í hótel - og veitingarekstri fyrirtækisins þar sem hann sagði mikla sóun eiga sér stað . „ Neinei , ég ætla bara að sinna tónlistarferlinum . Ég var heppinn að komast ekki inn . Ég hefði alveg verið til í að taka þátt í þessu , en ég hefði ekki haft neitt að segja miðað við allt sem á hefur gengið síðan . “ Sjá má innslag um hátíðina í Menningunna á RÚV , en umfjöllunin um pönksveit heldri borgara byrjar 18:42 .